SAL: ‘ ŉ Bodemlose put’Argieffoto Die vakbond Solidariteit het Woensdag gesê die Suid-Afrikaanse Lugdiens (SAL) wat eens ŉ volhoubare onderneming was, is nou niks anders nie as net nog ŉ sukkelende instelling wat onder swak bestuur verbrokkel het. Deon Reyneke, adjunkhoofsekretaris van die lugvaart- en verdedigingsbedryf by Solidariteit, het gesê SAL se finansiële verknorsing kan toegeskryf word aan gebrek aan leierskap en verantwoordelikheid in die bestuur. “SAL se [onlangse] geskiedenis getuig van ondeurdagte en onnodige besteding wat geensins bydra tot die volhoubare groei van die lugdiens nie,” het Reyneke gesê. Volgens Reyneke maak die regering se plan om R10 miljard se winsgewende Telkom-aandele prys te gee om die SAL te probeer red, ekonomies geen sin nie. “Indien die regering nie sy finansiële hulp staak en daar nie daadwerklik ingegryp word by die bestuur van die SAL nie, sal die regering enorme bedrae geld in ŉ bodemlose put stort,” het Reyneke gewaarsku.